നതുന റീജൻസി

നതുന റീജൻസി ഇന്തോനേഷ്യയിലെ റിയാവു ദ്വീപസമൂഹ പ്രവിശ്യയുടെ വടക്കേ അറ്റത്തായി സ്ഥിതി ചെയ്യുന്ന ഒരു ദ്വീപ് റീജൻസിയാണ്. കുറഞ്ഞത് 154 ദ്വീപുകളെങ്കിലും അടങ്ങിയിരിക്കുന്ന ഇതിൽ 127 എണ്ണം ജനവാസമില്ലാത്തതായി റിപ്പോർട്ട് ചെയ്യപ്പെട്ടിട്ടുണ്ട്. 264,198.37 ചതുരശ്ര കിലോമീറ്റർ വിസ്തൃതിയുള്ള ഈ ദ്വീപസമൂഹത്തിൽ പുലാവു ലൗട്ട് ദ്വീപ് ജില്ല, ബുംഗുറാൻ/ഗ്രേറ്റർ നതുന ദ്വീപ്, പുലാവു ടിഗ ദ്വീപ് ജില്ല, മിഡായി ദ്വീപ് ജില്ല, സുബി ദ്വീപ് ജില്ല, സെരാസൻ ദ്വീപ് ജില്ല എന്നിവയും ഉൾപ്പെടുന്നു.

81,495 നിവാസികളുള്ള (2020 സെൻസസ്) റീജൻസിയിലെ ജനസംഖ്യയിൽ ഭൂരിഭാഗവും മലായൻ വംശജരും 11 ശതമാനം ജാവനീസ് കുടിയേറ്റക്കാർ, ചൈനീസ്, മിനാങ്, ബട്ടക്, ബഞ്ചാർ ജനത, ദയാക് ജനത, ബുഗിനീസ് ജനത, സുന്ദനീസ് ജനത എന്നിവരും കൂടാതെ ബാലി, സുലവേസി, ഇന്തോനേഷ്യയിലുടനീളമുള്ള മറ്റ് പ്രവിശ്യകൾ എന്നിവിടങ്ങളിൽനിന്നുള്ള കുടിയേറ്റക്കാരുടെ ചെറിയ ശതമാനവും ഉൾപ്പെടുന്നു. അതിന്റെ 80 ശതമാനം അല്ലെങ്കിൽ 65,196 വരുന്ന മലായ് നിവാസികളിൽ അനേകംപേർ 1597 മുതലുള്ള സമ്പർക്കത്തിന്റെ ഫലമായി തെരെങ്കാനുവൻ, ജോഹോറിയൻ, പട്ടാനിയൻ വംശജരിൽ നിന്നുള്ളവരാണ്. അനന്തരഫലമായി റിയാവു ദ്വീപുകളുടെ പ്രവിശ്യയിലുടനീളം ഇന്തോനേഷ്യൻ ഭാഷയ്‌ക്ക് പുറമെ തെരെംഗാനുവൻ മലായ് ഔദ്യോഗിക ഭാഷയായും മലായ് ഭാഷ സമ്പർക്ക ഭാഷയായും ഉപയോഗിക്കുന്നു.

 ഭൂമിശാസ്ത്രം 
പടിഞ്ഞാറ് പെനിൻസുലാർ മലേഷ്യയ്ക്കും കിഴക്ക് ബോർണിയോയ്ക്കും ഇടയിൽ നതുന കടലിൽ സ്ഥിതി ചെയ്യുന്ന ഇന്തോനേഷ്യയിലെ 272 ദ്വീപുകളടങ്ങിയ ഒരു ദ്വീപസമൂഹമാണ് നതുന ദ്വീപുകൾ. കലിമന്താൻ/ബോർണിയോയുടെ വടക്കുപടിഞ്ഞാറൻ അറ്റത്തുള്ള തൻജംഗ് ആപിയിൽ നിന്ന് ഏകദേശം 300 കിലോമീറ്റർ ദൂരത്തേക്ക് NNW ദിശയിൽ അവ വ്യാപിച്ചുകിടക്കുന്നു. നതുന കടൽ ദക്ഷിണ ചൈനാ കടലിന്റെ ഒരു ഭാഗമാണ്. വടക്കൻ ദ്വീപസമൂഹത്തിൽ ഒരു വലിയ ദ്വീപ് (പുലൗ ലൗട്ട്), രണ്ട് ചെറിയ ദ്വീപുകൾ, നതുന ബെസാർ ദ്വീപിൽ നിന്ന് ഏകദേശം 50 കിലോമീറ്റർ NNW ദിശയിൽ സ്ഥിതിചെയ്യുന്ന നിരവധി ചെറുദ്വീപുകളും പാറക്കൂട്ടങ്ങളും ഉൾപ്പെടുന്നു. ഏകദേശം 11 കിലോമീറ്റർ നീളവും തെക്ക് ഭാഗത്തേക്ക് 5 കിലോമീറ്റർ വീതിയുമുള്ള പുലാവു ലൗട്ട്  പൊതുവെ കുന്നുകളുള്ളതും വടക്കേ അറ്റത്ത് 273 മീറ്റർ വരെ ഉയരവുമുള്ളതാണ്. നതുന ബെസാർ അല്ലെങ്കിൽ ബുംഗുറൻ ദ്വീപ് ഉൾപ്പെടുന്ന മധ്യഭാഗത്തെ ദ്വീപസമൂഹത്തിൽ അതിലെ ഭൂരിഭാഗം പ്രദേശങ്ങളും ജനസംഖ്യയും ഉൾക്കൊള്ളുന്നതോടൊപ്പം  ചെറിയ തീരത്തുനിന്നകലെയുള്ള ദ്വീപുകളും പാറക്കൂട്ടങ്ങളും ഉൾപ്പെടുന്നു. നതുന ബെസാറിന്റെ തെക്കുപടിഞ്ഞാറൻ തീരത്തോട് ചേർന്ന് കിടക്കുന്ന മിതമായ ഉയരമുള്ള മരങ്ങളുള്ള ദ്വീപുകളുടെ ഒരു കൂട്ടമാണ് ബോഡാസ് ദ്വീപുകൾ (കെപുലാവാൻ ബോഡാസ്).

തെക്കൻ ദ്വീപസമൂഹം (കെപുലാവാൻ നതുന സെലാറ്റൻ) പ്രാഥമികമായി കലിമന്താൻ തീരത്ത് നിന്ന് എപി പാസേജ് വഴി വേർതിരിക്കപ്പെടുന്ന രണ്ട് കൂട്ടം ദ്വീപുകളാണ്. ഇതിൽ സുബി ദ്വീപുകൾ (കെപുലാവാൻ സുബി) പ്രധാന ദ്വീപുകളായ സുബി ബെസാർ, സുബി കെസിൽ, ബകൗ, പഞ്ചാങ്, സെരായ എന്നിവ ഉൾപ്പടുന്നതും നതുന ബെസാറിന് തെക്കുകിഴക്കായി സ്ഥിതി ചെയ്യുന്നതുമാണ്. ദ്വീപുകളിൽ ഏറ്റവും വലുതായ സെരാസൻ ദ്വീപ് (പുലാവ് സെരാസൻ) കൂടുതൽ തെക്കുകിഴക്കായി കിടക്കുന്നതും കലിമന്താന് അടുത്തുള്ളതുമാണ്. 1,035 മീറ്റർ (3,396 അടി) ഉയരമുള്ള റാനായ് പർവതമാണ് ഈ ദ്വീപുകളിലെ ഏറ്റവും ഉയരം കൂടിയ സ്ഥലം.

 പ്രകൃതി വിഭവങ്ങൾ 
പ്രകൃതിവാതകത്തിന്റെ വലിയ ശേഖരമുള്ള (1.3 ബില്യൺ m3) നതുന സിംഗപ്പൂർ പോലെയുള്ള അയൽരാജ്യങ്ങളിലേക്ക് പ്രകൃതിവാതകം കയറ്റുമതി ചെയ്യുന്നു. 

 അവലംബം